Sverige og Norges søknad til EM i fotball 2016

Den 26. februar 2009 holdt NFF og det svenske fotballforbundet en pressekonferanse hvor de offentliggjorde at de søkte EM i fotball 2016. Tidligere hadde man forsøkt på en nordisk søknad for EM i 2008 som gikk heller dårlig, men Sverige har alene arrangert EM i fotball 1992 og VM i fotball 1958. 9. desember 2009 ble imidlertid søknaden skrinlagt, ettersom regjeringene i Norge og Sverige ikke vil gi statsgaranti.

Historie og utvikling
I desember 2005 ringte bystyret i Göteborg til det Svenske Fotballforbundet og spurte om de var interessert i å søke om EM i 2016. SvFF syntes planen var interessant og bestemte seg raskt for å søke. Etter den mislykte nordiske søknaden for EM i 2008 bestemte man at denne gangen skulle man kun ha én medsøker. Valget stod mellom Norge og Danmark. Norges Fotballforbund syntes dette var en spennende tanke og bestemte seg raskt for å si ja til forespørselen fra svenskene. I desember 2006 ble det kjent at Norge og Sverige jobber sammen om en søknad. Siden Norge og Sverige i dag kun har én arena som oppfyller UEFAs krav til arenaer, Ullevi i Göteborg, var det klart at en norsk-svensk søknad ville kreve store utvidelser av arenaer både i Norge og Sverige.

Oppgaven ble ikke mindre da UEFA 26. september 2008 offentliggjorde at det blir en utvidelse fra 16 til 24 lag i dette mesterskapet, noe som gjorde at arrangørkravene ble enda strengere. Likevel fortsatte arbeidet for fullt.

Vertsbyer i Sverige

Man tenkte på forhånd
Stockholm, Göteborg og Malmö er de tre klare vertsbyene i Sverige. De siste to arenaene vil antagelig bli lagt til Helsingborg og til Stockholm (nummer to-arena).

Aktuelle arenaer i Sverige:
Nya nationalarenan på Solna i Stockholm vil oppfylle UEFAs krav til 5-stjerners status og vil ha 50 000 sitteplasser når den åpner i 2011–2012. Denne erstatter Råsunda.
Ullevi i Göteborg er i dag den eneste arenaen som oppfyller UEFAs krav med sin 4-stjerners status og 43 000 sitteplasser. I den nordiske søknaden for EM 2008 var det planer om å utvide Ullevi til en 5-stjerners arena med mellom 60 og 70 000 sitteplasser og avholde finalen her. Om disse planene blir gjennomført er høyst usikker.
Nya Malmö Stadion i Malmö vil ha 21 000 sitteplasser når det åpner i 2009. For å oppnå 30 000 sitteplasser vil man benytte seg av midlertidige tribuner.
Olympiastadion i Helsingborg er aktuell som den fjerde arenaen i Sverige. Men på grunn av at man allerede planlegger to andre vertsbyer på den svenske vestkysten sammen med Oslo i Norge, så kan det bety at man velger å droppe Helsingborg som vertsby for å sikre geografisk spredning. Det vil dessuten kreve enorme utvidelser for å bringe kapasiteten opp i 30 000 sitteplasser.
Nya Söderstadion i Stockholm er aktuell som den fjerde arenaen i Sverige. Arenaen vil stå ferdig i 2009 og vil da ha 30 000 sitteplasser.

Man endte opp med
10. juli 2009 ble det annonsert at følgende fem byer/stadiumer var blitt plukket ut:

 Solna – Stockholm Swedbank Arena, 50 000 seter, under konstruksjon
 Göteborg – Ullevi, 43 000 seter i dag. Vil bli utvidet til 60 000.
 Stockholm – Stockholmsarenan, 30 000 seter, planlagt åpning juli 2013.
 Malmö – 27 000 seter pr dags dato, vil bli utvidet til ca. 35 000.
 Helsingborg –  17 000 seter pr dags dato, vil bli utvidet til ca. 35 000.

Halmstad, var også en kandidat, men droppet ut på grunn av problemer med arenaen.

Vertsbyer i Norge
Norge stiller med 4 arenaer.

Oslo
Det var tidlig klart at Oslo skulle velges som hovedby for den norske delen av søknaden. Ullevaal Stadion var for lite for kravet på 50 000 seter, og kunne ikke utvides til særlig mer enn 30 000. Drastiske grep måtte derfor tas.

Den 6. februar 2008 offentliggjorde Norges Fotballforbund planer om å selge Ullevaal stadion og bygge en ny toppmoderne arena med plass til 50 000 tilskuere en annen plass i Oslo for å gjøre Norges søknad mer konkurransedyktig. Den 23. juni 2008 ble det klart at NFF snuste på tomt i Groruddalen for dette formålet. NFF har i ettertid sagt at de vil vurdere å bygge dette stadionet også om Norge/Sverige ikke skulle få arrangere EM, siden stadionet har kapasitet til å arrangere UEFA-cupfinaler. Fotballforbundet har også to alternativer på papiret, et scenario er et stadion som vil romme 55 000 tilskuere og et siste som vil romme 65 000 tilskuere. Hvis det blir EM så vil dette stadionet stå ferdig senest sommeren 2014.

Vinteren 2009 ble så Ullevaal Stadion lagt ut for salg. NFF har 2011 besluttet skrinlegge planene om et nytt stadion i Groruddalen og satse på å utvide Ullevaal stadion med ytterligere 2700 sitteplasser.

Andre
Bergen, Bodø, Skedsmo, Stavanger og Trondheim var de aktuelle vertsbyene for Norges del.

Potensielle arenaer:
Et nytt stadion i Bodø med kapasitet på ca. 35 000 tilskuere som kan bygges ned til omtrent halve kapasiteten i ettertid.
Brann stadion i Bergen har i dag en kapasitet på 17 890 sitteplasser. Men det fins konkrete planer om å utvide kapasiteten til 24 000 sitteplasser. De resterende 6 000 sitteplassene vil bli løst med hjelp av midlertidige tribuner.
Lerkendal stadion i Trondheim har i dag en kapasitet på 21 166 sitteplasser. Rosenborg, som eier arenaen, har imidlertid sagt seg villig til å utvide kapasiteten til 40 000 sitteplasser og en 4-stjerners status.
Viking stadion i Stavanger har i dag en kapasitet på 16 600 sitteplasser. Viking, som også eier arenaen, har kontaktet ingeniørfirma for å se om det lar seg utvide til 30 000 sitteplasser eller om det lønner seg å bygge en helt ny arena. Viking har også sagt seg villig til å bygge ut til 40 000 hvis det skulle bli ønskelig.

Reserver, Oslo allerede dekket:
Ullevaal Stadion i Oslo har i dag en kapasitet på 25 572 sitteplasser. Norges Fotballforbund, som også eier arenaen, har bestemt seg for å utvide Ullevaal til 31 000 sitteplasser innen 2010.
Vålerenga Stadion i Oslo skal ha minst 22 000 plasser. Arenaen kan bli utvidet opptil 42 000 tilskuere avhengig av hvilken modell Vålerenga velger.

Endelig valgt
9. juli 2009 ble de fire arrangørbyene/stadionene offentliggjort av NFF. Det var mange krefter som prøvde å påvirke og ifølge NFF flere gode søknader, men man endte opp med Oslo, Skedsmo (Lillestrøm), Trondheim og Stavanger.

Ekstern rapport og terminering
Konsulentselskapene Econ Pöyry og Holte Consulting overleverte til Kulturdepartementet 8. desember 2009 en rapport som var svært kritisk til EM-søknaden. Den uttalte bl.a.: «Det er vanskelig å se hvorledes Norges kapasitet kan imøtekomme behovet for innkvartering og transport. Uavklarte tomte- og finansieringsløsninger knyttet til flere av de foreslåtte arenaene vanskeliggjør kostnadseffektiv gjennomføring av planene. Det fremstår også som lite sannsynlig at alle arenaer kan ferdigstilles innen de fristene som er fastsatt av UEFA».

Rapporten kan leses her.

Dagen etter ble det klart at Norge og Sverige trakk EM-søknaden. Grunnen var at ingen av de to landenes regjeringer vil stille statsgaranti for en søknad.

NFF var skuffet over vedtaket, men ønsket også å presisere at «planleggingen av et nytt nasjonalanlegg i Groruddalen fortsetter med samme styrke og intensitet».

Referanser

Eksterne lenker 
 NFFs EM2016 samleside

EM i fotball 2016